Huldeblyke stroom in vir Ben KrugerBen Kruger, bekend as oom Okkie Ferreira in ‘Binnelanders’. “Dit is met groot leedwese dat die Binnelanders-familie vanoggend van die skielike afsterwe van Ben Kruger, ŉ geliefde lid van ons spelerskorps, verneem het.” Só sê Elsje Stark, vervaardiger van Binnelanders, oor Kruger wat vir sowat nege jaar die rol van Okkie Ferreira in dié kykNET-sepie vertolk het. Kruger het Dinsdag by sy huis in Brooklyn, Pretoria, weens Covid-19 gesterf. Kruger het ook as neef Gert in 7de Laan ŉ draai gemaak en rolle in rolprente soos Cry, The Beloved Country, Snake Island en Stander vertolk. Hy was ook veral bekend vir sy rol as mnr. De Wet in die destydse televisiereeks Skooldae. “Ben het ŉ spesiale plek in die harte van sy mede-spanlede en lojale kykers gehad. Ons sal hom altyd onthou vir sy professionaliteit, sy waardigheid, sy humorsin – en natuurlik sy vermoë om ŉ potjie van formaat te maak! Ons gaan Ben verskriklik mis,” het Stark bygevoeg. Die episodes van dié gewilde hospitaalsepie word drie maande vooruit geskiet en Kruger sal dus nog ŉ geruime tyd op die kassie te sien wees. Sorina Erasmus, wat teenoor Kruger die rol van Die Flooze vertolk het in 7de Laan, het ŉ huldeblyk aan Kruger op Facebook geskryf. “Toe ek vanoggend die skoknuus kry van Ben, dié ikoon wat deel van daardie fondament van my drama loopbaan is, het my gedagtes teruggegaan na daardie dae op stel toe hy vir my gehelp het om met senuwees voor die kameras te kan cope. Om met grappies agter die skerms die atmosfeer vrolik te hou, met repetisies die karakter te benader as ŉ regte persoon en met acting skills op stel dat my mond oopgehang het oor sy super perfekte komiese tydsberekening. “Dankie Ben, Hot Lips, dat ek die absolute voorreg en eer kon gehad het om só baie by jou as kunstenaar en komiese kenner te kon leer [sic],” het Erasmus geskryf. Edrien Erasmus, wat die rol van die sielkundige Liezl in Binnelanders vertolk en in haar laaste storielyn teenoor Kruger verskyn het, het ook vir hom op Facebook geskryf. “Liewe oom Ben, jy was my laaste love affair… wie gaan nou saam met my opera sing? Ai, my hart is seer. Dankie vir jou ondersteuning en random video calls. Ek wou nog saam met jou wyn drink op my stoep. Ek is so jammer vir jou familie en vriende. Brombeer Ben, you will be so missed! Ek is so spyt ek het na jou geluister toe jy gesê het selfies is stupid [sic],” het sy geskryf. “Ons hou vandag die familie van Ben Kruger en Binnelanders in ons gedagtes terwyl ons die enorme skoknuus van sy afsterwe verwerk,” sê Karen Meiring, M-Net se direkteur van kykNET-kanale. “Ben was ŉ baie geliefde mens en hierdie is ŉ groot verlies vir ons bedryf.” Ben Kruger in ‘Skooldae’.